Ändli händ de Papi und s Mami dä Compi  wieder in Betrieb gno. Mensch, isch das lang gange... Und überhaupt chum ich vor luuter umbaue (ich weiss jetzt, was das isch!!!), zügle, em Yannis de Nuggi ineschiebe, schlafe, ässä und was mer suscht no so macht, gar nüme dezue, oi uf em Laufende z halte. Ui, isch echt echli e turbulenti ziit gsi! Stelled oi vor - us em Mami sim Buuch isch tatsächlich de Beibi-Typ usecho!!! Und denn erscht no eis mit eme Pfiifeli! Ich glaub, das isch ebe en Bueb und das händ mich doch immer all gfröget: wetsch lieber en  Brüeder (Pfiifeli) oder e Schwöschter (die mit em Schmätterling...). Naja, hani d Wahl gha? Eh nöd, de isch eifach cho. Isch aber no ganz cool, en chliine Brüeder z ha. Chani voll die Gross markiere - und han au gaaanz vill Gschänkli übercho! Zerscht bini aber verschrocke, wo mer s Mami im Spital sind go abhole und die de chli Zwerg mitgno hät! Han dänkt, de chön mer denn gad im Spital lah. Aber die händ de welle mitneh, obwohl er so vill brüelet! Naja, sie müends wüsse. Du, und jezt trinkt de dauernd us de  Bruscht vom Mami - und NUR vom Mami! Frindi chli unlogisch! Han zwar gschnallt, dass mer muess grossi Brüscht ha, dass mer eme Baby chan Milch geh, aber wieso chunt denn bim Nani nüüt use? Oder bim Grosi? Tja, s git no vill woni mues lerne - aber de Yannis findi eigentlich ganz ok!!!